Stampa t-test tal-qari ... It-Tmintax-il Ġimgħa taż-Żmien ta' Matul is-Sena Il-Ġimgħa Ħażin għal belt id-dmija. Naħum 2, 1.3; 3, 1-3.6-7 Qari mill-Ktieb tal-Profeta Naħum Ara, fuq il-muntanji hemm ir-riġlejn ta' min iġib l-aħbarijiet it-tajba, ta' min is-sliem ixandar! Agħmel bil-ferħ il-festi tiegħek, Ġuda, u rodd wegħdietek, għax ma jżidx jgħaddi minnek ix-xitan Beljal, intemm għalkollox. Għax ġedded il-Mulej id-dielja ta' Ġakobb, u d-dielja t'Iżrael, li l-ħallelin żarmawhom u ħassru l-friegħi tagħhom. Ħażin għal belt id-dmija, kollha qerq, mimlija ħtif, u s-serq ma jaqta' xejn! Ħoss il-frosta, ħoss it-tkarwit tar-roti, żwiemel ilebbtu ħfief, karrijiet jaqbżu, rikkieba jħebbu għall-għedewwa tagħhom, ix-xabla tleħħ fid-dija, il-lanza tilma, kotra ta' midrubin, għadd kbir ta' maqtulin, iġsma bla tarf, kulħadd imfixkel jaqa' fil-mejtin! Inwaddab il-ħmieġ fuqek, u ġieħek inwaqqagħlek, u nagħmel wirja minnek. U jiġri mbagħad li min iħares lejk jitwarrab minnek, u jgħid: "Ninwè meqruda! Min se jitħassarha? Mnejn infittxilha min iħenn għaliha?". Il-Kelma tal-Mulej R/. Irroddu ħajr lil Alla Dewt 32, 35ċd-36ab.39abċd.41 R/. (39ċ): Il-Mulej imewwet u l-Mulej jaħji Qrib hu jum il-qerda tagħhom, fis jasal li hemm lest għalihom. Għax il-Mulej jagħmel ħaqq lill-poplu tiegħu, u l-qaddejja tiegħu jħenn għalihom. R/. Araw issa li jien, jien hu, u m'hemm ebda alla ħdejja. Jien immewwet u jiena naħji. Jiena nidrob, u jiena nfejjaq. R/. Malli nsinn ix-xabla tilma tiegħi, u tlesti ruħha idi għall-ħaqq, vendetta nagħmel mill-għedewwa tiegħi, u nitħallas minn dawk li jobogħduni. R/. AKKLAMAZZJONI QABEL L-EVANĠELJU Henjin dawk li huma ppersegwitati minħabba s-sewwa, għax tagħhom hija s-Saltna tas-Smewwiet. EVANĠELJU Xi prezz se jagħti l-bniedem biex isalva ħajtu? Qari mill-Evanġelju skont San Mattew F'dak iż-żmien, Ġesù qal lid-dixxipli tiegħu: "Jekk xi ħadd irid jiġi warajja, għandu jiċħad lilu nnifsu, jerfa' salibu, u jimxi warajja. Għax min irid isalva ħajtu, jitlifha, imma min jitlef ħajtu għall-imħabba tiegħi, isibha. Għax xi jkun jiswielu l-bniedem jekk jikseb id-dinja kollha u mbagħad jitlef ħajtu? Jew xi prezz se jagħti l-bniedem biex isalva ħajtu? Għax Bin il-bniedem għandu jiġi fil-glorja ta' Missieru flimkien mal-anġli tiegħu, u mbagħad irodd lil kull wieħed skont ma wieħed ikun għamel. Tassew, ngħidilkom, li hawn xi wħud minn dawk li qegħdin hawn, li ma jġarrbux il-mewt qabel ma jaraw lil Bin il-bniedem ġej fis-Saltna tiegħu". Il-Kelma tal-Mulej R/. Tifħir lilek Kristu
Qari tal-Quddies tal-Ġimgħa tat-XVIII-il ġimgħa matul is-Sena